પ.પૂ. ધ.ધુ. આચાર્ય શ્રી વિહારીલાલજી મહારાજશ્રીએ પોતે દરેક વિદ્યાઓ ભણી તેમજ સંતોને તૈયાર કર્યા. ત્યારબાદ સંપ્રદાયમાં પોતે ઘણા ગ્રંથોની રચના કરી અને વિદ્વાન સંતો દ્વારા પણ નવા નવા ગ્રંથોની રચના કરાવી. તેઓશ્રીએ સંપ્રદાય શુદ્ધિ, દીક્ષાપદ્ધતિ, ઉન્મત્તગંગા માહાત્મ્ય, શ્રી સત્સંગિજીવન ગ્રંથની સંક્ષિપ્ત ભાવ પ્રબોધિની ટીકા, પ.પૂ. ધ.ધુ. આચાર્ય શ્રી ભગવતપ્રસાદજી મહારાજશ્રી વિરચિત શ્રીહરિલીલાપ્રદીપની ટીકા વગેરે સંસ્કૃત ગ્રંથો તથા શ્રી ભગવદગીતાની સરળ ગુજરાતી ટીકા, કીર્તન કૌસ્તુભમાળા, આચાર્યોદય વગેરે ગુજરાતી ગ્રંથો બનાવ્યા. તેમજ ઘણા જુના શાસ્ત્રો જેવા કે, પ.પૂ. ધ.ધુ. આચાર્ય શ્રી ભગવતપ્રસાદજી મહારાજશ્રી વિરચિત શ્રીમદ ભાગવતની ભક્તમનોરંજની ટીકા છપાવી, વચનામૃત, શિક્ષાપત્રી, કીર્તનો વગેરે સંસ્કૃત-પ્રાકૃત સદગ્રંથોનું સંશોધન કરાવ્યું, લખાવ્યા અને તે ગ્રંથોને છપાવી પ્રસિધ્ધ કર્યા હતાં.